Blom
        
         (slekt fra Skien)
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Blom er en slekt som kan føres tilbake til skatteborger i Skien Jan Fredriksen, nevnt 1624. Hans sønn Fredrik (ca. 1612–1657) ble sogneprest i Lårdal. Fra dennes sønn Christopher Blom (1651–1735), som var skogeier og lensmann i Lårdal, stammer en stor etterslekt, hvorav én gren, gjennom sønnen Christopher Christopherssøn Blom (1703–57), bosatte seg i Skien, hvor de var kjøpmenn og skipsredere. Til denne gren hører bl.a. industrimannen Christian Frederik Andreas Blom (1918–95).
En annen gren stammer fra Christopher Bloms sønn Jens Blom (1708–84), som også var lensmann i Lårdal. Fra hans sønn, kjøpmann i Skien Hans Jensen Blom (1757–1808), stammer flere linjer gjennom sønnene tollinspektør i Stavanger Jens Hansen Blom (1788–1840), byfogd i Brevik Søren Martinius Blom (1798–1874), skipsreder i Skien Christian Blom (1801–82) og havnefogd og losoldermann i Brevik Fredrik Hansen Blom (1802–88). Jens Hansen Blom var farfars farfar til høyesterettsdommer Knut Blom (1916–96). Søren Martinius Blom var farfars farfar til filmregissør Per Blom (født 1946). Christian Blom var farfars far til kringkastingsmannen Anton Blom (1924–2012). Les mer i Store norske leksikon Blom - slekt fra Hurum (ingen påvist forbindelse med slekten fra Skien)